বাংলাদেশ ক্রিকেটের স্বপ্নের ফেরিওয়ালা তিনি। গোটা ক্রিকেট দুনিয়ায় বাংলাদেশের প্রতিনিধি সাকিব আল হাসান। 
গত ৭ বছর ধরে খেলেছেন ইন্ডিয়ান প্রিমিয়ার লিগ-এর (আইপিএল) দল কলকাতা নাইট রাইডার্স-এ। দু’ বার চ্যাম্পিয়ন হয়েছে কেকেআর। কলকাতার জয়ের পিছনে বড় ভূমিকা ছিল তাঁর। পদ্মাপারে সাকিবের যেমন জনপ্রিয়তা, ঠিক তেমনই কেকেআর-এর। কলকাতায় সাকিব খেলেন বলেই বাংলাদেশে জনপ্রিয় কেকেআর। 
সাকিব আর কেকেআর সমার্থক হয়ে গিয়েছে ওই দেশে। আইপিএল-এ কেকেআর-এর খেলা থাকা মানে গোটা বাংলাদেশের চোখ টেলিভিশনের পর্দায়। রাস্তা, চায়ের স্টল থেকে প্রত্যন্ত গ্রাম— কেকেআর-এর ভক্তের সংখ্যা প্রচুর। কারণ একজনই। তিনি সাত রাজার ধন এক মাণিক— সাকিব আল হাসান। 

এই বিষয়ে অন্যান্য খবর

সাকিব-শিশিরের এখন ভরা সংসার। দু’জনের প্রেমের নেপথ্য কাহিনি কী?
জেতার আনন্দে সিঙাড়া বিতরণ, দেশের জয়ে কী বললেন শেখ হাসিনা


শুধু পদ্মাপারে নয়, গঙ্গাপারেও বড় আপন হয়ে গিয়েছিলেন সাকিব। একমাত্র বাঙালি ক্রিকেটার হিসেবেও একসময়ে সাকিব প্রতিনিধিত্ব করেছেন নাইট হিসেবে। 
কেকেআর-এর ঘরের ছেলে হয়ে গিয়েছিলেন এই বাঁ হাতি অলরাউন্ডার। সেই অলরাউন্ডারকেই এবার ছেড়ে দিয়েছে নাইট শিবির। ক্রিকেটমহলের কথা, সাকিবের প্রতি খুব একটা আগ্রহ নেই ‘কিং খান’-এর দলের। চলতি মাসের শেষের দিকে বেঙ্গালুরুর নিলামে বাংলাদেশি অলরাউন্ডারকে না ডাকার সম্ভাবনাই বেশি। অবশ্য ফ্র্যাঞ্চাইজি-পৃথিবীর কথা কে বলতে পারেন! তাই মত বদলে, কেকেআর ম্যানেজমেন্ট সাকিবকে শেষ বেলায় ডাকলেও ডাকতে পারে। 
সবটাই নির্ভর করছে দল কী ভাবে সাজানো হবে তার উপরে। সাকিবকে ছেড়ে দেওয়া নিয়ে বাংলাদেশে বড় করে খবর ছাপা হয়েছে। কিন্তু সাকিবের কথাবার্তা শুনে মনে হয়েছে, এ নিয়ে তাঁর কোনও হেলদোলই নেই। সাকিবের সোজাসাপ্টা মন্তব্য, আইপিএল-এ দল পেলে ভাল। না পেলেও কোনও সমস্যা নেই। 
সাকিব এরকমই। ২০১১ সাল থেকে নিয়মিত খেলেছেন কেকেআর-এর জার্সিতে। বাংলাদেশের পরে সব চেয়ে বেশি খেলেছেন নাইটদের জার্সি পিঠে চাপিয়ে। সেই সাকিবকে এবার উঠতে হবে নিলামে। কেমন লাগছে তাঁর? ঘোর বাস্তব সাকিব বললেন, ‘‘এখানে ভাল লাগা-খারাপ লাগার কোনও বিষয় নেই। নিলামে কোনও দল যদি নেয় তা হলে ভাল। না নিলেও সমস্যা নেই।’’
এই মুহূর্তে আইপিএল নিয়ে মাথা না ঘামালেও এমসিসি-র ওয়ার্ল্ড ক্রিকেট কমিটিতে যোগ দিতে যাওয়ার আগে বেশ রোমাঞ্চিত সাকিব। বাংলাদেশ থেকে তিনিই প্রথমবার এই কমিটিতে ক্রিকেটের উন্নয়নে পরামর্শ দিতে যাচ্ছেন। সাকিব বলেন, ‘‘এটা অনেক বড় সম্মান। সেই সঙ্গে দায়িত্বও বটে। এর আগে যখন এই সভা হয়েছে, সেখানে বাংলাদেশের কোনও প্রতিনিধি ছিল না। এবার আমি বিষয়গুলো শেয়ার করতে পারব।’’